Traseism în masă în sectorul 5. Toată filiala PMP a migrat la PUSL
- Mădălina Sfrijan
- 28 martie 2024, 14:29
Noi exemple de traseism pe scena politică din Capitală. Președintele partidului Mișcarea Populară Sector 5, Mihaela Gorneanu și-a depus astăzi demisia din partid. Totodată, aceasta a semnat adeziunea la Partidul Umanist Social Liberal Sector 5. Mihaela Gorneanu a fost urmată și de restul membrilor din filială.
Pierdere pentru PMP
Întreaga echipă de la PMP Sector 5 a trecut la Partidul Umanist Social Liberal. Filiala din Sectorul 5 este condusă de Vlad Popescu Piedone.
"Mă bucur că echipa PUSL Sector 5 se mărește în fiecare zi. Începând de astăzi avem noi colegi care se alătură filialei noastre, pentru a face imposibilul, posibil. Echipa doamnei Mihaela Gorneanu este formată din oameni profesioniști, care cunosc problemele sectorului. Știu că eu, în calitate de președinte PUSL Sector 5, am o mare responsabilitate față de cetățenii din sector și consider că prin adeziunile de astăzi echipa noastră devine și mai puternică. Suntem pregătiți să muncim împreună pentru locuitorii din Sectorul 5, cu demnitate, onoare și curaj!", a transmis președintele PUSL Sector 5, Vlad Popescu Piedone.
PUSL, planuri mari pentru europarlamentare
Preşedintele executiv al Partidului Umanist Social Liberal, Cristian Popescu-Piedone, a anunţat recent că va deschide lista de candidaţi PUSL pentru alegerile europarlamentare. Edilul a explicat atunci că partidul pe care îl reprezintă intră singur în cursa pentru alegerile europarlamentare,
"Cu siguranţă, Partidul Umanist Social Liberal merge singur, pe liste proprii, la alegerile europarlamentare. Negocierea cu partidele imă nene şi pe mine s-a închis", declara el.
Sursa foto: Facebook
PMP a pierdut teren și la Sibiu
Recent, alți doi foști membri din Partidul Mișcarea Populară și-au anunțat mutarea în alte structuri politice. Primarul comunei Roșia, Ioan David, aflat această structură politică în momentul alegerilor din 2020, a trecut la PSD.
Totodată, acesta a rost urmat și viceprimarul PNL din Miercurea Sibiului, Ioan Ludoșan. De altfel, PSD Iaşi a anunțat astăzi că un primar PMP şi peste 50 de consilieri locali s-au alăturat social-democraţilor.